(1839) ’ Ende by desen roupe worden sy alle roupende : ‘ Staet ! Staet ! ’ Mijn gheducht heere dit siende dat hyre gheen ghebot over en hadde was zeere gram ende verstoert in sulker wijs dat hy up hemlieden begonste te smitene met eenen stocke , die hy in sijn hant voerde , als meenende te doene scheden , mar wat hy slouch ten baette niet , sy en wilden niet scheeden , mar riepen : ‘ Heere , smit bouwelic , wy willen ' t gheerne van u verdraghen , wy sijn uwe kinderen , mar niement anders en come an ons .’ Mijn vorseide heere siende dat niet en baette wat hy smeecte , bat oft beval , liet se staen ende schiet van daer , ende quam doer de Saysteghe voer ' t Scepenhuus , daer vant hy Scepenen , biede dekenen ende de notable van der steede in cleenen getale ; hy sach up hemlieden ende riedt vorby sonder spreken dBeelefroet neder , over den Corenaert , ende besach ' t Callioethuus , dat al in sticken was ter neder gheworpen ende al woch ghedreghen , soe datter niet bleven en was dan sticken van steenen ende van tichellen , ende aldus trac mijn heere in sijn hof zeer gram ; die wet ende de dekenen schieden elc sijns weeghs , want sy en waren niet starc ghenouch de andere te wederstane , want haerlieder hoep , die wies in lanc so meer , midts dat sy de clocke in sent Jacopskerke te storme luydden , ende up ' t corte , daer rees eene vulle wapeninghe ende quamen alle de neringhen ghewapent ter marct staen , ende waren hemlieden by minen gheduchten heere gheconsentheert hare banieren , ende dat elc onder sijn baniere trecken souden , also zy daden , ende aldus staende ter maerct ' s avons quam mijn heere van den Gruuthuuze ende paeyde ' t volc , zegghende dat si souden zenden hare ghedeputeerde bi minen harde gheduchten heere , ende dat si overbrochten in ghescrifte hare begheerten ende haren heesch ; mijn gheduchte heere zoude daer in zo voorzien dat si wel te vreden zijn zouden , ende om dit te doene waren gheordonneert van der stede weghen , uut den drie leden van der stede Jacop van Raveschoot , Baudin Rijm , meester Jan van Loe ende Pieter de Ryke .Mijn heere van den Gruuthuuse bat hemlieden dat si wilden te vreden zijn hier met tot ' s morghens , dan hoopte hi hemlieden goede andwoorde te bringhene , metsgaders haren ghedeputeerden , de welke in ghescrifte hadden ghestelt de artikelen , die de ghemeente van der stede begheerden , ende hier met bleven si staende ter maerct met haren bannieren al den nacht deure tot ' s morghens ten viij .